ཉེས་ཁྲིམས་ཀྱི་དོན་ཚན་དེའི་ནང་དུ།༧རྒྱལ་བ་རིན་པོ་ཆེའི་སྐུ་པར་འཕྱར་བ་ཙམ་གྱིས་རྒྱལ་ཁབ་ཁ་བྲལ་ལ་ངན་སྐུལ་བྱས་བ་ཡིན་ཞེས་ཟུར་ཙམ་ཡང་གླེང་མེད་པ་མ་ཟད་རྒྱལ་ཡོངས་མི་དམངས་ཚོགས་ཆེན་དང་དེའི་རྒྱུན་ལས།ཆེས་མཐོ་ཁྲིམས་འཛིན་ལས་ཁུངས་སོགས་སུ་གང་གིས་ཀྱང་མངོན་གསལ་དོད་པོས་ངང་སྤྱི་དམངས་ཀྱིས་༧རྒྱལ་བ་རིན་པོ་ཆེའི་སྐུ་པར་འཕྱར་ན་ཉེས་ཁྲིམས་ཀྱི་ཆད་པ་གཅོད་འོས་བའི་ཁ་བྲལ་ངན་སྐུལ་གྱི་ནག་ཉེས་བྱ་སྤྱོད་ཡིན་ཞེས་གསེད་བཀྲོལ་ལམ་འགྲེལ་བཤད་བྱས་མེད།༧སྐུ་མདུན་གྱི་གོ་གནས་དང་མཚོན་དོན་ཐད་ལ་རྒྱལ་ཁབ་ཀྱིས་ཆབ་སྲིད་རང་བཞིན་ཅན་གྱི་གདེང་འཇོག་བྱས་ཡོད་མོད།ཁྲིམས་ལུགས་སྟེ་ཉེས་ཁྲིམས་རང་བཞིན་ཅན་གྱི་གཏན་འཁེལ་བྱས་མེད་པས།རྒྱལ་ཡོངས་མི་དམངས་འཐུས་མི་ཚོགས་ཆེན་མ་བརྒྱུད་པར་༧སྐུ་མདུན་གྱི་སྐུ་པར་འཕྱར་བ་ཙམ་གྱིས་ནག་ཉེས་སུ་བརྩི་བ་ནི་ཉེས་ཁྲིམས་དང་འགལ་ཡོད་པ་མ་ཟད།རྒྱལ་ཁབ་ཁྲིམས་ཀྱིས་སྐྱོང་བའི་འཆར་སྣང་དང་ཡང་རྨང་ནས་འགལ་ཡོད།